Jongmens, hou by jou roetine tydens inperking! - Corona Krisissentrum
Tuis / COVID-19 / Jongmens, hou by jou roetine tydens inperking!
Jongmens, hou by jou roetine tydens inperking!
Die manier waarop ons hierdie oomblik ons lewens leef, is anders as ooit tevore. In die veiligheid van ons eie huisies sit ons, afgesonder van ander mense, buiten vir die wonderlike moontlikhede wat moderne tegnologie aan ons bied. Vir die van ons wat pas met 'n nuwe werk begin het, of nog probeer om 'n kwalifikasie te voltooi, bied hierdie toestand van inperking baie uitdagings. Ons wil steeds ons merk los, ons wil steeds raakgesien word, 'n verskil maak en bou aan ons loopbaanpad.
Ons loopbaanpad hoef nie te erg belemmer te word deur die toestand van inperking wat Suid-Afrika en die wêreld tans ervaar nie, mits ons self verantwoordelikheid neem vir ons werk, ons loopbane, en die merkies wat ons by ons onderskeie werke wil los. In hierdie strewe is die belangrikste woord selfdissipline! Ons moet soggens opstaan en doen wat ons kan, en uithou en aanhou. Die belangrikste instrument in die behoud van ons selfdissipline is ons roetine – die manier hoe ons ons tyd indeel, om seker te maak dat ons by die nodige sake uitkom.
Waarom is 'n goeie roetine belangrik?
Die voordeel van 'n kantoor en kantoorure is die ingeboude dissipline daarvan. As jy weet dat jou bestuurder, lynhoof of kollegas om agt uur die oggend by jou kantoor verby gaan loop, weet jy dat hulle gaan sien dat jy daar is, of nie. Moderne maatskappye het feitlik almal intekenstelsels waar werknemers of studente hulself tegnologies aanmeld deur hul kaart of vingerafdruk by die ingang te bied. Inperking het ons vrygestel van hierdie intekenstelsels, maar ongelukkig het dit ook die stok wat ons soggens uit die bed gejaag het weggeneem. Die ingeboude meganismes wat jou roetine op jou afgedwing het is nie meer daar nie – waarom moet jy dan nog uit die bed uit opstaan? Dit is juis hier waar jou roetine belangrik raak! As jy in die bed bly gaan die werk wat jy moet doen een van drie simptome toon:
Jou werk gaan opbou: As jy in die bed bly gaan die dinge wat jy moet doen meer en meer en meer word totdat dit naderhand buite beheer gaan wees en jy 'n nag of twee se slaap sal moet opoffer om dit in te haal, of totdat jou bestuurder jou daaroor aanspreek.
Jou werk gaan vir iemand anders gegee word: Sodra jou bestuurder besef dat jy nie by alles uitkom wat jy moet nie, sal iemand anders gesoek word om jou werk te doen. Ongelukkig beteken dit dat jou eie bevoegdheid in twyfel getrek gaan word en wanneer dit tyd vir bevordering is, gaan jou naam nie op die lys wees nie.
Jou werk gaan verdwyn: Dit kan maklik gebeur dat niemand agterkom dat jou werk nie gedoen is nie en dat niemand werklik omgee nie. Sodra die organisasie dan poste moet sny, raai wie se naam gaan bo-aan die lys wees?
Nie een van hierdie drie dinge gaan met jou werk, en dus met jou, gebeur as jy hou by 'n goeie roetine nie. In hierdie geval is jou vermoë om jou tyd slim te bestuur jou grootste bate!
Hoe kry 'n mens 'n goeie roetine en hoe hou 'n mens daarby?
Maak lysies! Baie mense hou nie van lysies nie, omdat dit druk op hulle plaas om te sien wat alles gedoen moet word, maar in sy boek The Checklist Manifesto stel Dr. Atul Gawande, Amerikaanse sjirurg, dat lysies die produktiewe persoon se beste vriend is. As jy weet wat alles gedoen moet word, kan jy jou dag verantwoordelik indeel.
Beplan jou dag en hou daarby. As jy 'n oggendmens is kan jy tien minute voordat jy amptelik moet inklok jou lysie vir die dag opstel. Wees spesifiek in hoeveel tyd jy vir elke taak indeel, maar wees ook realisties. Deel ook vir jouself breuke in en maak tyd vir ete en oefeninge, én forseer jouself om daarby te hou!
Weerstaan versoeking. Om tot laat te sit en films kyk, met jou gesin te kuier, of selfs 'n ekstra glasie wyn te drink, wat jy nooit in die week sou doen as jy die volgende dag moes gaan werk nie, sal tydens inperking groot versoekings wees. Dieselfde met oefeninge, want môre is mos nog 'n dag. Om selfs net vyf minute later op te staan – al hierdie dinge is nou baie makliker as ooit te vore. Wees versigtig vir hierdie klein versoekings – hulle word groter elke keer as jy hulle voer!
Vir die jong werkende of student is die gedagte van jou eie baas wees tans miskien bietjie vreemd, maar met 'n goeie roetine kan jy die beste uit jouself en die beste uit jou dag kry!